Heard kan Depp ‘beslis nie’ $10,4 miljoen betaal nieLinks: Johnny Depp. (Foto: Eric Gaillard/Pool/AFP)Regs: Amber Heard. (Foto: Daniel Leal-Olivias/AFP) Die aktrise Amber Heard is nie in staat om haar eksman Johnny Depp meer as $10 miljoen in skadevergoeding te betaal nie, het haar prokureur Donderdag gesê. ŉ Jurie in die VSA het hoofsaaklik die kant van die Pirates of the Caribbean-ster gekies in ŉ erge lastersaak. Die uitgerekte saak, wat regstreeks uitgesaai is, het Woensdag tot ŉ einde gekom. ŉ Jurie van sewe het bevind dat Depp en Heard mekaar belaster het, maar grootliks ten gunste van Depp beslis. Die jurie het hom $10,35 miljoen in skadevergoeding toegestaan, in teenstelling met vergoeding van $2 miljoen vir Heard. Elaine Bredehoft, Heard se prokureur, het op NBC se Today-program gesê haar kliënt sal beslis nie die bedrag kan betaal nie. Sy sê Heard wil ook appèl aanteken teen die uitspraak. Die 58-jarige Depp, wat in 2020 ŉ lastersaak teen The Sun-koerant in Londen verloor het toe hulle hom “ŉ vroueslaner” genoem het, het die uitspraak as ŉ oorwinning gevier. Heard het gesê haar “hart is gebreek”. Depp het Heard gedagvaar oor ŉ rubriek wat sy in Desember 2018 vir The Washington Post geskryf het. Sy het haarself beskryf as “ŉ publieke figuur wat huishoudelike geweld verteenwoordig”. Heard, gebore in Texas, het ŉ hoofrol in Aquaman gehad. Sy het nie Depp se naam in die stuk genoem nie, maar hy het haar gedagvaar omdat sy geïnsinueer het dat hy haar mishandel. Hy het $50 miljoen se skadevergoeding geëis. Die 36-jarige Heard het hom vir $100 miljoen gedagvaar en gesê haar naam is belaster in verklarings wat Depp se prokureur, Adam Waldman, uitgereik het. Waldman het aan die Daily Mail gesê haar bewerings oor mishandeling is vals. Volgens Bredehoft is daar verskeie dinge in die hof toegelaat wat nooit toegelaat moes word nie, en dit het die jurie verwar. Sy meen die uitspraak is ŉ slegte voorbode vir die #MeToo-beweging en sal vroue ontmoedig om seksuele teistering en mishandeling aan te meld.